PROGRAMMA

“Saimnieki savā zemē!”

Kā savas galvenās prioritātes Ādažu novada attīstībai izvirzām:

* līdzsvarota ciemu infrastruktūras un pakalpojumu attīstību
* kvalitatīvu un daudzveidīgu publisko pakalpojumu nodrošināšanu
* uzņēmējdarbības, dzīves telpas un kultūrvērtību attīstību

Mūsu redzējums novada tālākai telpiskai attīstībai - Carnikavas pagastam un Ādažu pilsētai ar pagastu ir pamats būt divām atsevišķām pašvaldībām: Carnikavai ir jākļūst par pilsētu, bet Ādažu pagastam ir pilnībā jāaptver Garkalnes un Baltezera ciemu teritorijas.

1. Prioritārie darbi līdzsvarotai infrastruktūras attīstībai visā novadā, - drošai, modernai un ērtai videi visiem novada iedzīvotājiem:

1.1. Ceļi, sabiedriskais transports un veloceliņi - prioritāri jāīsteno veloceļš Carnikava–Ādaži; jāatrisina satiksmes problēmas uz Tallinas šosejas; jāatjauno ceļu un dzelzceļa pārbrauktuve pie Garkalnes.

1.2. Droša un sakārtota vide - vismaz 5% (pakāpeniski 10%) no pašvaldības investīciju budžeta jāatvēl ikgadējai ceļu programmai, bet prioritāri attīstāmas ciemu centrālās ielas un savienojumi:

- Carnikavas pagastā - Smilšu ielas pārbūve – izglītības kvartāla attīstīšanai; Dzirnupes ielas tilta un dambja labiekārtošana; apgaismojuma izbūve no stacijas “Gauja” līdz Metāna ielai;

- Ādažu pagastā - gājēju tilta pārcelšana uz Tallinas šosejas; Kadagas ceļa atjaunošana; Gaujas ielas sakārtošana; Ādažu–Podnieku apkaimes savienošana;

- meliorācijas sistēmu uzlabošana;

- apgaismojuma ierīkošana un gājēju pārejas izbūve dažādās novada vietās.

1.3. Kopienu iesaiste un attīstība **-** 5–10% investīciju budžeta izmantot ciemu vajadzībām atbilstoši iedzīvotāju padomju ierosinājumiem, kā arī ciemu attīstības plāniem.

2. Attīstot kvalitatīvus un ērtus publiskos pakalpojumus, mēs nodrošināsim drošu un pieejamu dzīvi visiem novada iedzīvotājiem. To panāksim ar šādiem galvenajiem darbiem:

2.1. Sociālais atbalsts un pakalpojumi – Ādažnieka karte; individuāls un elastīgs atbalsts ģimenēm, kuras rūpējas par personām ar īpašām vajadzībām – daudzfunkcionāls dienas centrs bērniem, sociālie pakalpojumi kopienu centros, u.c.; pansionāta izveide novadā, piesaistot investīcijas; virzība uz NĪN 90% atlaides atjaunošanu.

2.2. Nodrošināsim izglītības iespējas visiem vecumiem - esošo izglītības iestāžu modernizācija; speciālās un interešu izglītības paplašināšana bērniem ar īpašām vajadzībām; PII pieejamības uzlabošana; vairāk iespējas jauniešiem - sporta, kultūras un brīvā laika iespējas, ideju un tehnoloģiju māja, u.c.

2.3. Veselības pakalpojumu pieejamība, veselīgs dzīvesveids un sports - bezmaksas sporta izglītība; Ādažu sporta skolas attīstība; infrastruktūras uzlabošana, t.sk., attīstot multifunkcionālas sporta zāles Carnikavā un Podniekos. Veicinot veselības aprūpes pieejamību – traumpunkta izveide novadā; rehabilitācijas un atbalsta pakalpojumu paplašināšana; ģimenes ārstu un speciālistu pieejamība kopienu centros.

3. Uzņēmējdarbības, dzīves telpas un kultūrvērtību attīstībai novadā piedāvājam īstenot šādus risinājumus:

3.1. Uzņēmējdarbības attīstībai jānodrošina - ieguldījumi infrastruktūrā (ceļi, inženierkomunikācijas); “Zaļais koridors” investoriem; kopstrādes telpu izveide; zvejniecības un tūrisma attīstība, u.c.

3.2. Dzīves telpas uzlabošanai - autostāvvietu un satiksmes sakārtošana pie skolām; vides pieejamības uzlabošana; iesākto projektu turpināšana - parki, skvēri, tirgus laukumi, estrādes, u.c.; daudzdzīvokļu māju energoefektivitātes uzlabošana.

Ūdens malas un jūras piekrastes attīstīšana - prioritāri tās izmantojot novada iedzīvotāju vajadzībām - un saglabāšana - kontrolējot tūristu plūsmas.

3.3. Kultūras un tradīciju attīstībai - daudzveidīgi kultūras pasākumi un atbalsts mākslinieciskajiem kolektīviem; kultūras pasākumu vietu uzlabošana; kultūrvēsturiskā mantojuma saglabāšana, u.c..

4. Lai iepriekš minēto īstenotu dzīvē, jānodrošina, ka pašvaldības darbība ir efektīva, caurspīdīga un iekļaujoša. To nodrošināsim veicot pašvaldības funkciju auditu, kapitālsabiedrību efektivitātes izvērtēšanu, politiskās ietekmes novēršanu iestāžu vadībā, kā arī sabiedrības iesaistes stiprināšanu budžeta plānošanā.

Mūsu komandai ir zināšanas, prasmes un pieredze, lai īstenotu programmā norādītās prioritātes un turpinātu Ādažu novada attīstību!

Būsim saimnieki savā zemē kopā!

AR MŪSU KANDIDĀTIEM UN PILNO VĒLĒŠANU PROGRAMMU VAR IEPAZĪTIES:

[www.zzsadazunovads.lv](http://www.zzsadazunovads.lv)